**tervezet**

**Bokod Község Önkormányzat Képviselő-testülete**

**…/ 2013 () önkormányzati rendelete**

**a közterület filmforgatás célú használatáról**

Bokod község Önkormányzata Képviselő-testülete a mozgóképről szóló 2004. évi II. törvény 37. § (4) és (5) bekezdéseiben kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1.§ A mozgóképről szóló 2004. évi II. törvény (a továbbiakban: Mktv.) szerinti filmalkotás forgatása céljából történő közterület-használat (a továbbiakban: filmforgatás célú közterület-használat) vonatkozásában e rendelet szabályait kell alkalmazni.

2.§ (1) A filmforgatás célú közterület-használattal összefüggő, Mktv.-ben meghatározott képviselő-testületi hatásköröket a polgármester gyakorolja.

(2) A képviselő testülete az önkormányzat tulajdonában lévő közterületek filmforgatási célú használatának díját az 1. melléklet szerinti díjtételek alapján állapítja meg.

(3) A kérelmező a közterület-használati díj megfizetése alól abban az esetben mentesíthető, ha a filmalkotás közérdekű célt szolgál. A közérdekű célt a Bokodi Közös Önkormányzati Hivatal igazolja. Közérdekű célnak minősül különösen az önkormányzat, az önkormányzat intézménye, az önkormányzat tulajdonában álló gazdasági társaság, valamint ezek tulajdonában lévő gazdasági társaság által vagy érdekében, továbbá oktatási, tudományos vagy ismeretterjesztési célok érdekében végzett filmforgatás.

(4) A (2) bekezdésben meghatározott díj megfizetésére kedvezmény kizárólag közérdekű célokat szolgáló filmalkotások forgatása esetén adható. Közérdekű célokat szolgálnak különösen az oktatási, a tudományos és az ismeretterjesztő témájú filmalkotások.

(5) Kérelem alapján a polgármester mérlegelési jogkörében eljárva legfeljebb 50% mértékű közterület használati díjkedvezményt állapíthat meg.

(6) A közterület-használati díjat előre egy összegben kell megfizetni.  A közterület-használati díj vagy annak időarányos része a ténylegesen nem használt időszakokra nézve nem jár vissza.

3.§ (1) A filmforgatási célú közterület-használat időtartama nem haladhatja meg a 15 napot, amely indokolt esetben legfeljebb két alkalommal 5 nappal meghosszabbítható..

(2) A filmforgatás célú közterület-használat naponta 7 és 21 óra közötti időtartamban engedélyezhető, vasárnap és ünnepnapok kivételével.

(3) A forgatást akadályozó, de a kérelmezőnek nem felróható, valamint a rendkívüli természeti események esetén a közterület-használati engedélyt olyan időtartamban kell meghosszabbítani és a közterület-használatot engedélyezni, ameddig a filmforgatás akadályozott volt.

(4) A közterület-használatot a (3) bekezdés szerinti esemény esetén az akadály elhárulása után azonnal, természeti esemény esetén az esetleges kárelhárítást és helyreállítást követően újra biztosítani kell.

(5) A képviselő-testület a település közigazgatási területén nem határoz meg turisztikailag kiemelt területet.

4.§ (1) A település központjában, valamint a községháza előtti közterületen a közterület-használategyüttesen (forgatási helyszín, technikai kiszolgálás, stáb-parkolás) nem haladhatja meg a 150 m2 területet.

(2) Kizárólag stáb-parkolás vagy technikai kiszolgálás céljából történő közterület használathoz az e rendelet szerinti közterület-használati hozzájárulás szükséges.

(3) A filmforgatás során a szomszédos lakó ingatlanok gyalogos vagy gépkocsival történő megközelítését a közterület-használó köteles folyamatosan biztosítani. E kötelezettséget nem tartalmazó hatósági szerződés nem hagyható jóvá.

(4) Ha az Mktv. szerinti hatósági szerződés megküldésének időpontjában a közterületre vonatkozóan érvényes közterület-használati szerződés van,a közterület- használat jóváhagyását meg kell tagadni.

5. § Ez a rendelet a kihirdetést követő napon lép hatályba.

Szöllősi Miklós Zsigmond Anikó

polgármester jegyző

1. **melléklet**

**a …/ 2013. () önkormányzati rendelethez**

1. Bokod Község Önkormányzatának tulajdonában álló közterületek filmforgatási célú használatáért fizetendő díjak:
   1. forgatási helyszín 200 Ft/m2/nap
   2. technikai kiszolgálás 150 Ft/m2/nap
   3. stáb parkolás 100 Ft/m2/nap

E melléklet alkalmazásában a forgatási helyszín, technikai kiszolgálás, stáb parkolás fogalmak vonatkozásában a 2004 évi II. törvény 3. számú mellékletében meghatározott fogalom meghatározásokat kell alkalmazni.